Vier gevonnis vir wrede moordArgieffoto. Ninini se voormalige kêrel, Phumlani Nyewu, is in Desember saam met Masimthembe Solontsi, Melikhaya Mgushelo en Thabiso Balithoba skuldig bevind aan haar moord. Waarnemende regter Mushtak Parker het Maandag die “gruwels” wat die aand van haar moord ontvou het, beskryf. Ninini het die aand van 18 Julie 2015 na Nyewu se huis gegaan waar hulle saam met die drie ander mans, almal bekend aan haar, gekuier het. Hulle het gedrink en gedans toe die mans haar skielik “om geen oënskynlike rede op barbaarse wyse vermoor het”. Ninini is van agter gegryp en gewurg. Sy het op die grond geval waarna hulle haar met bierbottels geslaan, geskop en op haar getrap het. Die mans het haar bebloede liggaam in ŉ laken toegedraai en haar liggaam na ŉ veld in Khayelitsha gedra en in ŉ drein gegooi. Nyewu het ŉ graaf gaan haal waarna al vier mans haar daarmee geslaan het tot haar skedel gekraak het. “Die beskuldigdes het net voortgegaan met hul lewe.” Hulle is op 28 Julie in hegtenis geneem. Volgens Parker is die motief vir die moord onbekend. Hy het gesê Ninini het ŉ lus vir die lewe gehad en is om geen rede vermoor nie. Parker het bevind die moord is met voorbedagte rade gepleeg en dat nie een van die mans berou getoon het vir hulle dade nie. Die mans was tussen 18 en 22 jaar oud toe die moord gepleeg is. Die hof het gelas dat die mans vir minstens 25 jaar agter tralies moet wees voor hulle om parool kan aansoek doen.